Vi kender det fra abonnementer på telefoner, streamingtjenester og lignende, hvor prisen stiger med jævne mellemrum.

Men nu benytter nødhjælpsorganisationen Red Barnet sig af samme metode.

Folk der frivilligt vælger at bidrage med et fast beløb til Red Barnet hver måned, har fået varsel om, at deres bidrag automatisk stiger med ti kroner 1. juni, hvis de ikke foretager sig noget aktivt for at forhindre det.

Læs også : Støtten til Danmarks Indsamling faldt. Alligevel hjælper danskerne med flere penge

Ifølge Forbrugerrådet Tænk er metoden ikke ulovlig, men Tænk har ikke oplevet før, at nødhjælps- og humanitære organisationer bruger automatisk prisstigning.

- Vi kender ikke lige denne her metode for humanitært arbejde, og man kan også diskutere, om man ikke kunne have kontaktet forbrugerne og opfordret dem til af egen fri vilje at sætte bidraget op, siger Paula Bramman, jurist i Forbrugerrådet Tænk.

Forbrugerrådet Tænk: Reglerne er overholdt

Hos Red Barnet forklarer fundraiserchef Merete Falkenstrøm, at det er øget behov for hjælp til børn i Danmark og resten af verden, der har fået organisationen til at varsle stigningen hos de faste bidragsydere.

- Og det er ikke et "enten-eller" i forhold til at gå ud og forsøge at skabe mere opbakning fra nye støtter. Det er et "både-og". Vi bruger rigtig mange ressourcer på at skaffe nye bidragsydere, og så tillader vi os også at række ud til dem, der støtter os i forvejen, siger hun.

Paula Bramman fra Forbrugerrådet Tænk kan godt forstå, hvis Red Barnets bidragydere er overraskede og utilfredse med at deres frivillige bidrag nu automatisk stiger med ti kroner, men umiddelbart har Red Barnet overholdt reglerne.

- Generelt skal man varsles om de her ændringer i rimelig tid, og forbrugeren skal have mulighed for at vælge det fra, og det har Red Barnet overholdt ved at udsende en mail 14 dage før man senest skal fravælge at sætte bidraget op, siger Paula Bramman.

Red Barnet er ikke bekymrede

Hos Red Barnet er man ikke bekymret for, at bidragyderne skal trække deres støtte, på baggrund af at bidraget bliver hævet med ti kroner.

- Vi har fået rigtig mange positive reaktioner. Også fra folk, der synes, at ti kroner var alt for lidt at hæve med, siger fundraisingchef Merete Falkenstrøm.